Бийтълджус

„Бийтълджус“ (на английски: Beetlejuice) е американски игрален филм, фентъзи черна комедия от 1988 година. Режисиран е от Тим Бъртън, а продукцията е на Geffen Film Company по поръчка на „Уорнър Брос Пикчърс“. Във филма участват Майкъл Кийтън, Алек Болдуин, Джина Дейвис и Уинона Райдър. Премиерата се състои на 30 март 1988 г. в САЩ. „Бийтълджус“ е първият филм, в който Тим Бъртън си сътрудничи с Майкъл Кийтън; по-късно двамата работят заедно в „Батман“ и „Батман се завръща“.
Във филма се разказва историята на младото американско семейство Адам и Барбара Мейтланд от щата Кънектикът. Те искат да имат дете и решават да прекарат две седмици в служебен отпуск. По пътя обаче автомобилът им пада в река от един мост край дома им. Когато се завръщат в къщата си, те разбират, че са се удавили и са се превърнали в невидими призраци.
Когато Адам решава да излезе навън, той се озовава в пустинен свят с чудовищни пясъчни червеи, които почти го изяждат. Скоро починалите съпрузи намират „Наръчник за наскоро починалите“ и започват да го изучават, опитвайки се да решат какво да правят по-нататък. Междувременно сестрата на Барбара, Джейн Бътърфийлд, продава къщата на семейство Дийц от Ню Йорк. Делия Дийц, която смята себе си за творческа личност, с помощта на своя приятел Ото, арогантен интериорен дизайнер, започва ремонт на къщата, като иска да пребоядиса и прекрои всичко. Чарлз Дийц, съпругът на Делия, любител орнитолог, мечтае тихо да наблюдава птици и да не мисли за нищо, а младата Лидия, доведената дъщеря на Делия, е готик и мечтае да стане професионален фотограф.
Възмутени от наглостта на Делия, семейство Мейтланд се опитват да изплашат и изгонят новите наематели от къщата си, но тъй като Делия и Чарлз не могат да ги видят, всички опити на мъртвата двойка са напразни. Тогава Адам и Барбара, с помощта на наръчника, проникват в отвъдното. Този свят практически не се различава от света на живите: има и много бюрократи, опашки и необходимостта да се попълнят и подпишат куп различни документи. Адвокатката Джуно казва на семейство Мейтланд, че трябва да останат в къщата 125 години и за да прогонят семейство Дийц, те трябва да бъдат „истински“ уплашени. Осъзнавайки, че не са в състояние да изплашат новите собственици, Адам и Барбара, въпреки категоричната забрана на Джуно да не правят това, викат Бийтълджус на помощ. Това е бившият асистент на Джуно, който сега работи като призрак „биоекзорсист“. Бийтълджус се оказва много груб и нагъл тип и семейство Мейтланд бягат от него. Скоро се оказва, че Лидия може да види Адам и Барбара. Те започват да стават приятели и Лидия, която мрази мащехата си Делия, решава да помогне на призраците да прогонят нежеланите наематели.
По време на вечеря, на която Делия е поканила шефката си Макси Дийн, Адам и Барбара създават хаос, но вместо да изплашат гостите, те ги привличат. На Чарлз му хрумва идеята да превърне дома си в „къща с духове“ и да я направи туристическа атракция. Дийн иска доказателство за съществуването на призраци, така че Ото, използвайки наръчника, провежда това, което смята, че е сеанс и призовава Адам и Барбара, но двойката започва да се разпада, тъй като Ото несъзнателно извършва екзорсизъм. За да спаси Мейтланд, Лидия неохотно вика Бийтълджус на помощ, но той се съгласява да помогне само при условие, че Лидия се омъжи за него. Ако това се случи, тогава Бийтълджус ще може свободно да влезе в света на живите и да сее хаос в него. Бийтълджус спасява Адам и Барбара, но веднага ги разпръсква в два „свята“, така че да не пречат на брака му. По време на сватбената церемония всеки се опитва да произнесе името на Бийтълджус, за да го накара да изчезне, но коварният демон буквално кара всички да млъкнат. Накрая Адам отвлича вниманието на Бийтълджус, като го блъска с една от своите коли макети, а Барбара нахлува в къщата, яхнала пясъчен червей, който поглъща Бийтълджус.
Дийц и Мейтланд решават да живеят заедно в мирно съжителство. Адам, Барбара и Лидия танцуват в обновената част, празнувайки добрата оценка на Лидия на изпит по математика, докато Чарлз чете книга, наречена „Живите и мъртвите“. Междувременно Бийтълджус седи в чакалнята на задгробния живот и се опитва да прескочи опашката пред един магьосник, който в отговор му стиска главата. Въпреки това Бийтълджус остава оптимист и казва: „Изглеждам по-добре по този начин“.
На 14 февруари 2014 г. Кийтън потвърждава, че е говорил с Бъртън относно създаването на продължение и че предстои предварително обсъждане.
Продължението „Бийтълджус Бийтълджус“ излиза по кината на 6 септември 2024 г.